Al şaptelea fashmob în faţa sediului PSD din Sibiu a avut loc, duminică, la prânz, câteva sute de persoane venind cu trolere pentru a atrage atenţia asupra faptului că mulţi români, în special tineri, sunt atât de dezamăgiţi încât se gândesc serios să plece din ţară.

Pentru a şaptea zi consecutiv, sibienii s-au strâns la prânz în ceea ce au denumit „Zona liberă de corupţie”, aflată peste drum de sediul organizaţiei judeţene a PSD Sibiu.

Câteva sute de persoane au participat la al şaptelea flashmob, cei mai mulţi dintre ei venind cu trolere.

”Tematica e legată de faptul că mulţi români, tineri în special, sunt atât de dezamăgiţi de situaţia politică actuală şi revoltaţi de modificările aduse legilor justiţiei (şi implicaţiile lor), încât se gândesc serios să plece din ţară. Să emigreze. Vorbim despre tineri, familii, destine”, au transmis organizatorii.

Potrivit reprezentanţilor comunităţii ”Vă vedem din Sibiu” s-au alăturat mişcării protestatari din mai multe oraşe.

”Astăzi în Sibiu, mâine-n toată ţara! Mişcarea «#vavedem» numără acum 10 locaţii pe harta României: Bucureşti, Sibiu, Braşov, Constanţa, Bârlad (felicităăări, Bârlad!), Iaşi, Craiova, Galaţi, Cluj, TImişoara. Împreună suntem puternici!”, se arată pe pagina oficială a protestului.

Sibienii sunt decişi să nu renunţe, cu atât mai mult cu cât săptămâna viitoare este decizivă pentru modificarea legilor justiţiei.

Protestul mut de la Sibiu, de tipul ”sit-in” a fost demarat încă de luni şi a durat 60 de ore neîntrerupt. Ulterior, protestul a fost suspendat în semn de respect pentru Regele Mihai, însă, zilnic, la prânz, este organizat un flashmob.

​

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.